Në subjektet: Agjencia për Zhvillim Bujqësor dhe Rural (AZHBR) dhe Operatori Ekonomik “A.S.” Person Fizik, Përfitues, u krye mision inspektimi financiar publik në **zbatim të V**endimit të Nëpunësit të Parë Autorizues nr.19, datë 16.03.2023 “Për fillimin e inspektimit financiar publik”, i ndryshuar (protokolluar në Ministrinë e Financave dhe Ekonomisë nr.4859/1 Prot, datë 16.03.2023), u konstatua sa vijon:

Më datë 14.10.2019 është lidhur Kontrata e Grantit nr.531/13 Prot, ndërmjet palëve kontraktuese: i) Agjencia për Zhvillim Bujqësor dhe Rural, AZHBR (më poshtë referuar si: AZHBR), si palë që jep mbështetjen, përfaqësuar nga Titullari i Institucionit me Operatorin Ekonomik/subjektin “A. S” Person Fizik, përfaqësuar nga Z. A S, Administrator, në cilësinë e Përfituesit, si palë që përfiton fondet, me objekt: “Ndërtimi i një shtese anësore të një hoteli 3 katësh me bodrum”, në bazë të Lejes së Ndërtimit nr.2653, datë 17.01.2018, lëshuar nga Bashkia Korçë, me zhvillues subjekti “A S” Person Fizik.

Punimet e ndërtimit të godinës objekt kontrate,konsistojnë në: Punime dheu, Punime betoni dhe beton arme (b/a), Punime murature, Punime shtresash, Punime suvatimi, veshje e bojatisje, Punime hidroizolimi dhe tarace, Punime dyer dhe dritare, Punime ngrohje, Punime hidrosanitare, Punime ndaj zjarrit MNZ, Instalime elektrike, Instalimet e sistemit rrufepritës, tokëzime.

Punimet për ndërtimin e objektit kanë përfunduar para afatit, sikurse të përcaktuar në kontratën, sa më lart cituar dhe konkretisht më datë 22.09.2020.

* Mbi përcaktimin e çmimeve nga Komisioni i Vlerësimit të Ofertave (EVC)/Investimi: “Investim në njësi akomodimi me stil tradicional në zonë malore, rurale”, nga Subjekti Aplikues “A.S” Person Fizik.

Referuar Manualit të Procedurave të Drejtorisë së Pranimit dhe Aprovimit të Projekteve (DPAP), pika 5.5.1.2 “Vlerësimi i shpenzimeve të pranueshme” dhe pika 5.5.2 “Vlerësimi dhe krahasimi i ofertave”, nënpika 1 dhe 2, rezulton se nga ana e DPAP/Inspektori përgjegjës për kontrollin e parë dhe inspektori i kontrollit të dytë, mbështetur në dokumentacionin e kërkuar/ofertat e paraqitura nga subjekti aplikues “A.S” PF, dokumentohet të jetë bërë krahasimi i ofertave dhe llogaritja e çmimit (shpenzimet e pranueshme) për komponentët e objektit: “Investim në njësi akomodimi me stil tradicional në zonë malore, rurale”.

* Nga ana e strukturave përgjegjëse të AZHBR-së, dhe konkretisht nga ana e Drejtorisë së Pranimit dhe Aprovimit të Projekteve, si dhe nga ana e Komisionit të Vlerësimit (EVC), gjatë konkludimit të vlerës së shpenzimeve të pranueshme, si dhe përcaktimit të ofertës për çmime të arsyeshme/ofertë fituese, rezulton për më pak në vlerën prej 119 800 lekë, pa Tvsh, vlerë e cila përfaqëson diferencë në çmim për 6 (gjashtë) zëra të komponentit “Mobilim/Pajisje mobilimi”, pjesë e shpenzimeve të pranueshme.
* Totali i investimit në kohën respektive të konkludimit të vlerës së shpenzimeve të pranueshme, si dhe përcaktimit të ofertës për çmime të arsyeshme/ofertë fituese, duhet të ishte në vlerën 20 873 181.99 lekë, pa Tvsh (20 992 981.99 lekë -119 800 lekë).
* Vlera prej 77 860 lekë, vlerësohet përfitim i padrejtë nga ana e Subjektit Përfitues “A.S” PF, e cila përfaqëson 65 % të totalit të shpenzimeve të pranueshme të Investimit/kontributi i përgjithshëm publik (119 800\*65 %).
* Komisioni i Vlerësimit (EVC), nuk ka përmbushur kërkesat e Aneksit II, pika 1/paragrafi i fundit i kësaj pike (lidhur me vlerësimin dhe përcaktimin e arsyeshmërisë së kostos/çmimit për aplikimin (nga marrja e kërkesës të DPAP nr.531/6 Prot, datë 04.09.2019 “Kërkesë për përcaktimin e çmimit të arsyeshëm”, deri me hartimin dhe dorëzimin e Raportit përfundimtar të EVC nr.531/11 Prot, datë 10.10.2019).
* Struktura e Drejtorisë së Kontrollit:
* Nga ana e SKI/DK, dokumentohen të jenë kryer 4 (katër) kontrolle në terren, kontrolle këto të ushtruara pranë Subjektit/Përfituesit të mbështetjes publike “A.S” PF, lidhur me investimin “Ndërtimin e një shtese anësore të një hoteli 3 katësh me bodrum”, Masa për Sektorin “Turizmi i natyrës dhe ai rural”, pjesë e Masës 7: “Diversifikimi i fermave dhe zhvillimi i biznesit”, respektivisht:
* 1 (një) verifikim/kontroll në vend/terren, para miratimit të lidhjes së Kontratës së Grantit;
* 2 (dy) verifikime/kontrolle shtesë në vend/terren, pas lidhjes së Kontratës së Grantit;
* 1 (një) verifikim/kontroll në vend/terren, para autorizimit për pagesë në masën 90 % të vlerës së Kontratës së Grantit.
* Mbi verifikimet e kryera në vend/terren mbas nënshkrimit të Kontratës së Grantit nga palët respektive:
* Nga kontrolli i ushtruar/verifikimi ne terren, kanë rezultuar, diferenca (+/-) në sasi, për 128 zëra në komponentin “Punime ndërtimore” dhe në komponentin “Mobilimi/Pajisje mobilimi” të kontraktuara, përcjellë pranë Drejtorisë së Autorizimit të Pagesave.
* Në përfundim të kontrollit administrativ të dokumentacionit të kryer nga ana e Drejtorisë së Autorizimit të Pagesave dhe të kontrollit në vend/terren të kryer nga ana e Drejtorisë së Kontrollit, kanë rezultuar diferenca në vlerën totale prej 642 150.21 lekë, vlerë e cila përfaqëson diferenca në Komponentin “Punime ndërtimi”, për 26 zëra /të pakryera, e për rrjedhojë vlera 642 150.21 lekë (987 923.41 \* 65 %), e cila përfaqëson kontributin e përgjithshëm publik, rezulton të mos jetë ekzekutuar, në autorizimin respektiv të pagesës së bërë nga ana e Drejtorisë së Autorizimit të Pagesave.
* Struktura e Drejtorisë së Autorizimit të Pagesave (DAP), si dhe Drejtoria e Ekzekutimit të Pagesave (DEP):
* Mbi autorizimin dhe ekzekutimin e parapagesës, në masën 10 % të kontratës së grantit:
* Dokumentohet që, nëpërmjet operatorit bankar “Intesa SanPaolo Bank”, me urdhër transfertën e datës 19.11.2019, të jetë kryer parapagesa në masën 10% të ndihmës publike, në vlerën prej 1 301 898 lekë, referuar Kontratës nr.531/12 Prot, datë 11.10.2019, neni 3 “Të drejtat e përfituesit”, pika 1, si dhe të nenit 6 “Detyrimet e AZHBR”, pika 1; si dhe; Amendimit nr.531/16 Prot, datë 04.11.2019, neni 1 “Detyrimet e përfituesit”, pika 1 dhe neni 2 “Detyrimet e AZHBR”, pika 1 dhe 2.
* Dokumentohet që, në llogarinë bankare të përfituesit, të jetë transferuar parapagesa në masën 10% të ndihmës publike, në vlerën prej 1 301 198 lekë.
* Mbi kthimin e fondeve në rastin e mbipagesës/Pagesës së ekzekutuar:

Referuar Manualit të procedurave për Sektorin për Ekzekutimin e Pagesave, pika 5.9 “Ekzekutimi i pagesave”, nënpika 5.9.8 “Kthimi i fondeve në rastin e mbipagesës/pagesë së ekzekutuar në llogarinë e gabuar bankare”, si dhe Kontratës së Grantit nr.531/13 Prot, datë 14.10.2019, neni 4 “Detyrimet e përfituesit”, pika 21 si dhe neni 5 “Të drejtat e AZHBR-së”, pika 11, gërma “d”, si dhe pika 12, rezulton:

* Dokumentohet që, nga ana e Drejtorisë së Autorizimit të Pagesave, të jetë konstatuar diferenca në shumën prej 570 370 lekë, e cila përfaqëson principal/ pagesë më tepër në llogarinë e përfituesit “AS” Person Fizik, si rezultat i amendimit të Kontratës së Grantit nr.531/13 Prot, datë 14.10.2019 (ndryshimit të kontributit të përgjithshëm publik e për rrjedhojë ndryshim të parapagesës në masën 10 % të këtij kontributi (1 301 898.370- 1 301 328), për të cilën:
* Dokumentohet që, me shkresën nr.1201/9 Prot, datë 11.09.2020/Formulari E-4.1-1.20 “Njoftim për kthimin e fondeve” Titullari i Institucionit të AZHBR-së, drejtuar subjektit kontraktues/përfitues “A S” Person Fizik, ka kërkuar kthimin e shumës prej 570 370 lekë, brenda 15 ditëve nga marrja e këtij njoftimi.
* Me shkresën nr.3054/4 Prot, datë 29.09.2020 “Dërgim transfertash”, Drejtoria e Ekzekutimit të Pagesave, drejtuar Drejtorisë së Financës/Sektorit të Kontabilitetit si dhe Drejtorisë së Autorizimit të Pagesave, dokumenton në bashkëlidhje të saj urdhër-transfertën datë 20.09.2020 për arkëtimin e shumës prej 570 370 lekë nga ana e përfituesit “A.S” Person Fizik, nëpërmjet operatorit bankar.
* Mbi autorizimin dhe ekzekutimin e pagesës në masën 90 % të Kontratës së grantit, të amenduar:

Referuar Manualit të Procedurave të Drejtorisë së Autorizimit të Pagesave, nënpika 5.2 “Marrja dhe përpunimi i kërkesës për pagesë”, Manualit të procedurave për Sektorin për Ekzekutimin e Pagesave, pika 5.9 “Ekzekutimi i pagesave”, si dhe Kontratës nr.531/12 Prot, datë 11.10.2019, neni 3 “Të drejtat e përfituesit”, pika 1, si dhe të nenit 6 “Detyrimet e AZHBR”, pika 1; Amendimit nr.531/16 Prot, datë 04.11.2019, neni 1 “Detyrimet e përfituesit”, pika 1 dhe neni 2 “Detyrimet e AZHBR”, pika 1 dhe 2; si dhe: Amendimit nr.1201/7 Prot, datë 14.08.2020, neni 1 “Objekti i kontratës”, gërma “d”, dhe neni 2 “Shuma e kontraktuar”, pika 2, dhe pika 3/3a, rezulton:

* Dokumentohet që, nëpërmjet operatorit bankar me urdhër transfertën e datës 22.02.2021, të jetë kryer pagesa në masën 90% të ndihmës publike, në vlerën prej 11 069 802 lekë.
* Dokumentohet që në llogarinë bankare të përfituesit, të jetë jetë transferuar pagesa 90% të ndihmës publike, në vlerën prej 11 069 802 lekë.
* Nga ana e Drejtorisë së Autorizimit të Pagesave, në cilësinë e strukturës përgjegjëse për kontrollin e plotësisë dhe përshtatshmërisë të kërkesave për pagesë, nuk janë përmbushur: i) kërkesat respektive, sikurse përcaktuar në “Manualin e Procedurave të Drejtorisë së Autorizimit të Pagesave”, pika 3 “Objekti i punës”, si dhe në pikën 5.5. “Verifikimi administrativ i kërkesës për pagesë”, dhe kërkesat e chek listës respektive/E-4.1-1.12 3 “Lista e kontrolleve për plotësimin dhe përputhshmërinë”, pika 24, ku citohet kërkesa për: “Kopje të librit të masave, vetëm kur parashikon ndërtim dhe rindërtim”, si dhe detyrat funksionale, sikurse përcaktuar në Rregulloren e Brendshme të organizimit dhe funksionimit të administratës për Agjencinë AZHBR, neni 15, pika 15.5.2.
* Subjekti Përfitues “A.S” PF:
* Nga ana e Subjektit Përfitues nuk janë respektuar kërkesat e: i)Ligjit nr.8402, datë 10.09.1998 “Për kontrollin dhe disiplinimin e punimeve të ndërtimit”; ii) Udhëzimit të Këshillit të Ministrave nr.2, datë 13.05.2005 “Për zbatimin e punimeve të ndërtimit”, Kreu III “Dokumentacioni teknik i punimeve të ndërtimit”, si dhe Udhëzimit të Këshillit të Ministrave nr.1, datë 16.06.2011 “Për disa ndryshime në Udhëzimin e Këshillit të Ministrave nr.3, datë 15.02.2001 ”Për mbikëqyrjen dhe kolaudimin e punimeve të ndërtimit”.

Në përfundim të inspektimit, grupi i inspektimit ka propozuar:

* Masa shpërblim vlerë dëmi 1 (një)
* Masa rregullative 5 (pesë)
* Masa disiplinore 1 (një)